B4-769, 797, 820 και 828/96

Ψήφισμα σχετικά με τα ανθρώπινα δικαιώματα και την κατάσταση στην Τουρκία

Το Ευρωπαϊκό Κοινοβούλιο,

- έχοντας υπόψη τη ρήτρα περί δικαιωμάτων του ανθρώπου, η οποία έχει συμπεριληφθεί στην πρόταση κανονισμού για μια ειδική δράση χρηματοδοτικής συνεργασίας υπέρ της Τουρκίας (COM(95)0389 - C4-0391/95) ((ΕΕ C 271 της 17.10.1995, σελ. 12)),

- έχοντας υπόψη τη Δήλωση της Βαρκελώνης, την οποία έχει συνυπογράψει η Τουρκία,

A. ανυπομονώντας να εδραιώσει καλές σχέσεις με την Τουρκία αλλά και υπενθυμίζοντας τα πολλαπλά προηγούμενα ψηφίσματά του για τα ανθρώπινα δικαιώματα και τις δηλώσεις στις οποίες προέβησαν οι τουρκικές αρχές πριν από την έγκριση της τελωνειακής ένωσης, υποσχόμενες βελτιώσεις,

Β. ανησυχώντας βαθύτατα για τις πρόσφατες στρατιωτικές επιχειρήσεις των τουρκικών ενόπλων δυνάμεων στην Ανατολική Τουρκία και την άρνησή τους να καταβάλουν προσπάθειες για έναν ειρηνικό διακανονισμό, παρά την διακήρυξη του ΡΚΚ για κατάπαυση πυρός στις 15 Δεκεμβρίου 1995,

Γ. λαμβάνοντας υπόψη την απεργία πείνας Κούρδων φυλακισμένων σε πολλές τουρκικές φυλακές οι οποίοι διαμαρτύρονται με τον τρόπο αυτό κατά των κατασταλτικών μέτρων που επέβαλε ο κ. Mehmet Agar, πρώην Αρχηγός Ασφαλείας και κατόπιν Υπουργός Δικαιοσύνης,

Δ. θορυβημένο από τις πληροφορίες ότι παρεμποδίζεται η παροχή ιατρικής φροντίδας και ότι η υγεία διάφορων φυλακισμένων που συμμετέχουν στην απεργία πείνας στις φυλακές διατρέχει πλέον σοβαρό κίνδυνο[semigr ]

Ε. θορυβημένο από τις πληροφορίες για κακομεταχείριση φυλακισμένων, που είχε ως αποτέλεσμα, μεταξύ άλλων, 4 θανάτους τον Ιανουάριο του 1996 στη φυλακή της Κωνσταντινούπολης[semigr ]

ΣΤ. ενοχλημένο ιδιαιτέρως από το γεγονός ότι οι Κούρδοι πρώην βουλευτές Leyla Zana, Hatip Dicle, Selim Sadak και Orhan Dogan δεν έχουν ακόμη αποφυλακισθεί και συμμετείχαν και οι ίδιοι στην απεργία πείνας των άλλων πολιτικών κρατουμένων,

Ζ. αδυνατώντας να δεχθεί ότι οι διώξεις που υφίσταται ο συγγραφέας Γιασάρ Κεμάλ και ο κοινωνιολόγος Ismail Besikηi, καθώς και η μεταχείριση των πολιτικών κρατουμένων εν γένει, συμβιβάζονται με τους διεθνώς αποδεκτούς κανόνες περί ανθρωπίνων δικαιωμάτων,

Η. καταδικάζοντας τις απαγορεύσεις συγκεντρώσεων και διαδηλώσεων, τις παρεμβάσεις, τη βία τις συλλήψεις και τη χρησιμοποίηση ροπάλων (κλόμπς) από την αστυνομία κατά τη διάρκεια της Διάσκεψης ΗΑΒΙΤΑΤ ΙΙ,

Θ. ανησυχώντας διότι ο Πρόεδρος της Ένωσης Ιατρών Diyarbakir και γνωστός αγωνιστής για τα ανθρώπινα δικαιώματα Seyfettin Kizilkan καταδικάστηκε σε φυλάκιση άνω των τριών ετών από το Δικαστήριο Κρατικής Ασφάλειας, αν και οι παρατηρητές αναφέρουν ότι επρόκειτο για χαλκευμένες κατηγορίες,

Ι. έχοντας πλήρη επίγνωση της αβεβαιότητας που επικρατεί στην τουρκική πολιτική σκηνή μετά την πτώση της κυβέρνησης και την παραίτηση του πρωθυπουργού, κ. Μεσούτ Γιλμάζ,

1. απευθύνει έκκληση στη νέα κυβέρνηση να δεσμευθεί ότι θα αναγνωρίσει και θα περιφρουρήσει τα ανθρώπινα δικαιώματα στην Τουρκία, σύμφωνα με την Ευρωπαϊκή Σύμβαση για τα Δικαιώματα του Ανθρώπου, την οποία έχει προσυπογράψει η Τουρκία, και να προβεί σε περαιτέρω ουσιαστικές νομοθετικές μεταρρυθμίσεις για να αποφευχθεί η παραβίασή τους[semigr ]

2. ζητεί από τη νέα κυβέρνηση να κηρύξει γενική αμνηστία ώστε να αποφυλακισθούν οπωσδήποτε οι κρατούμενοι που έχουν καταδικασθεί για αδικήματα βάσει νόμων αντίθετων προς τις αρχές της ελευθερίας του λόγου και των ανθρωπίνων δικαιωμάτων και να τερματισθεί η δίωξη εκείνων που δικάζονται ακόμη και ανανεώνει ειδικότερα το αίτημά του για την άμεση απελευθέρωση της κ. Leyla Zana καθώς και των τριών άλλων βουλευτών του DEP[semigr ]

3. καλεί την τουρκική κυβέρνηση να τερματίσει τις στρατιωτικές επιχειρήσεις της στο νοτιονατολικό τμήμα της χώρας και να αρχίσει διαπραγματεύσεις με το σύνολο των κουρδικών οργανώσεων με στόχο την απεμπλοκή της κατάστασης και την εξεύρεση μιας πολιτικής και ειρηνικής λύσης του προβλήματος[semigr ]

4. ζητεί από τις τουρκικές αρχές να αναγνωρίσουν τα δικαιώματα όλων των Κούρδων που ζούν στην Τουρκία και να διευκολύνουν την επιστροφή όλων των εξορίστων Κούρδων στα σπίτια τους[semigr ]

5. ασκεί πίεση στο Συμβούλιο να συμπεριλάβει το κουρδικό ζήτημα στην Τουρκία στην ημερήσια διάταξη της ΟΑΣΕ και να αναζητήσει περαιτέρω τρόπους για την προώθηση πρωτοβουλιών με στόχο την επίλυση των προβλημάτων που άπτονται των ανθρωπίνων δικαιωμάτων και των Κούρδων στην Τουρκία[semigr ]

6. καλεί τη νέα κυβέρνηση να λάβει σθεναρά μέτρα ώστε να τεθεί τέρμα στην πρακτική των βασανιστηρίων και να επιτρέψει στον Διεθνή Ερυθρό Σταυρό να επισκεφθεί τις φυλακές και τους πολιτικούς κρατούμενους[semigr ]

7. θεωρεί ότι μια τέτοια παραμέληση υποχρεώσεων που απορρέουν τόσο από το διεθνές δίκαιο όσο και από διεθνείς συμβάσεις περί δικαιωμάτων του ανθρώπου έρχεται σε σοβαρή αντίθεση με το πνεύμα της Τελωνειακής Ένωσης ΕΕ/Τουρκίας, και ως εκ τούτου καλεί το Συμβούλιο και την Επιτροπή να προτρέψουν τις τουρκικές αρχές να λάβουν μέτρα προκειμένου να εξασφαλισθεί ότι θα σταματήσει η κακομεταχείριση φυλακισμένων και η παρεμπόδιση της παροχής ιατρικής φροντίδας[semigr ]

8. καλεί την Επιτροπή να τηρήσει τις δεσμεύσεις της όσον αφορά την παρακολούθηση της κατάστασης των δικαιωμάτων του ανθρώπου στην Τουρκία και ζητεί να του διαβιβαστεί, το συντομότερο δυνατόν, η δεύτερη προσωρινή έκθεση σχετικά με τα δικαιώματα του ανθρώπου στην Τουρκία[semigr ]

9. αναθέτει στον Πρόεδρό του να διαβιβάσει το παρόν ψήφισμα στην κυβέρνηση της Τουρκίας, το Συμβούλιο, την Επιτροπή και σε όλες τις κυβερνήσεις των κρατών μελών.